《汉敦煌太守斐岑碑》
清代·钱仪吉

勒燕然铭号良史，缉熙纳麓皆谀词。裴公纪文独尚质，四郡蠲害乃立祠。

阳嘉元嘉数败衄，中间一捷诚出奇。郡兵办贼尤大善，何取虎符纷雨驰。

陈忠议屯策屡效，山公名言远可思。镌功不假长史记，考古谁拾章怀遗。

伊吾二石此其一，唐碑亦是汉碣为。不逢姜确天所佑，埋沙晚出隆厜㕒。

遇岳将军幕府致，遭裘侍郎天下知。张君宝此镇行箧，六月悬壁哦新诗。

曹君为言佳本鲜，亲见岩屋鸣毡椎。风高地冷行迹绝，墨浆冻结入饥疲。

十日一纸始完好，不尔描画从相欺。细论俗体误跟肘，激赏古翠蟠虬螭。

午窗徘徊暑气却，远想雪落天西陲。

作者简介：（1783—1850）浙江嘉兴人，初名逵吉，字衍石，一字蔼人，号心壶。嘉庆十三年进士，授户部主事，官至工科给事中。后主讲广东学海堂、河南大梁书院多年。长于史学。撰《晋兵志》，辑清人碑表状志为《碑传集》，另有从弟钱泰吉，字警石，世有“嘉兴二石”之称。《衍石斋记事稿》等。